—Rü tama guxãma i pechiga nixĩ i chidexaxü̃.
Erü chama rü tüxü̃ chacua̱x rü texégü tixĩ ja jíxema tüxü̃ chidexechíxe.
Notürü Tupana najanguxẽẽchaü̃ i norü ore i ümatüxü̃ i nhaxü̃:
“Texé ja chamaã chibüxe rü chorü uwanüxü̃ tá tixĩ”,
nhaxü̃.
Rü paxa tá nixĩ i ngẽmaãcü nangupetüxü̃.
—Notürü naxü̃pa na nangupetüxü̃ i ngẽma,
rü pemaã nüxü̃ chixu na choxü̃́ pejaxõgüxü̃ca̱x i ngẽxguma nangupetüxgu.
—Aixcuma pemaã nüxü̃ chixu rü texé ja tüxü̃ jaxúxe ja jíxema chama ngẽ́ma tüxü̃ chamuxẽ,
rü choxü̃ nixĩ i tajaxuxü̃.
Rü texé ja choxü̃ jaxúxe,
rü Chaunatü ga núma choxü̃ mucüxü̃ nixĩ i tajaxuxü̃ —nhanagürü ga Ngechuchu.
Rü jexguma jema nhaxguwena ga Ngechuchu rü poraãcü ngechaü̃ nüxü̃́ nangu̱x,
rü meãma tomaã nanango̱xẽẽ,
rü nhanagürü toxü̃:
—Aixcuma pemaã nüxü̃ chixu rü wüxie i petanüwa tá nixĩ i bexma cúãcü choxü̃ ítaxuaxü̃xü̃ —nhanagürü.
Rü jexguma ga toma ga norü ngúexü̃gü rü wüxichigü togü tadawenü,
rü tama nüxü̃ tacua̱xgü ga texéchiga na jema nhaxü̃.
Rü chamatama ga Ngechuchuarü ngúexü̃ ga poraãcü choxü̃ nangechaü̃xẽ rü Ngechuchucüwawa charüto ga jema mechawa.
Rü Chimáũ ga Pedru rü bexma choxü̃ naxuneta ga na Ngechuchuna chac̱axü̃ca̱x ga texéchiga na jiĩxü̃ ga jema.
Rü jexguma ga chama rü jexeraãcü Ngechuchuna chim̱axcuchi rü nüxna chaca,
rü nhacharügü:
—Pa Corix,
¿texé tá tixĩ ja jíxema?
—nhacharügü.
Rü Ngechuchu choxü̃ nangãxü̃,
rü nhanagürü:
—Wüxi i põũãrü bücuxü̃ tá íchacúe,
rü jíxema tüxna chanaxãxẽ,
rü jíxema tixĩ —nhanagürü.
Rü jexguma ínanacúe ga wüxi ga põũãrü bücuxü̃ rü Juda ga Icarióti ga Chimáũ nanena nanaxã.
Rü jexgumatama Juda najauxgu ga jema põũãrü bücuxü̃ rü ṉg̱oxo ga Chataná rü Judagu naxücu.
Rü jexguma ga Ngechuchu rü nhanagürü nüxü̃:
—Rü ngẽma cuxüxchaü̃xü̃,
¡rü paxa naxü!
—nhanagürü.
Notürü taxúema ga toma ga mechawa chibüexe nüxü̃ tacua̱xgü ga ṯacüchiga na jiĩxü̃ ga jema nhaxü̃ ga Ngechuchu.
Rü nüma ga Juda rü dĩẽruchiü̃ãrü daruü̃ nixĩ.
Rü jemaca̱x nhuxre ga toma nüxü̃ tacua̱xgügu rü Ngechuchu taxewa nanamu,
na ṯacüca̱x jataxexü̃ca̱x naxca̱x ga peta,
rü e̱xna duü̃xü̃gü ga ngearü dĩẽruã́xü̃na ngĩxü̃ na naxãxü̃ca̱x ga dĩẽru.
Rü jexguma Juda najauxgu ga jema põũ,
rü ínaxũxũ ga jema ucapuwa.
Rü marü nachüta ga jexgumax.
Rü jexguma Juda íxũxguwena,
rü Ngechuchu rü nhanagürü:
—Rü nhu̱xma rü tá aixcuma nango̱x na nhuxãcü naporaxü̃ ja Tupana Nane ja duü̃xü̃xü̃ ixĩcü.
Rü jimawa tá nixĩ i nango̱xẽẽãxü̃ ja Tupana i norü pora.
—Rü ngẽxguma jima Tupana Nane nango̱xẽẽ̱xgu i Tupanaãrü pora,
rü ngẽxgumarüü̃ tá ta ja Tupana rü nanango̱xẽẽ i Naneãrü pora.
Rü paxa tá nixĩ i ngẽma.
—Pa Chauxacüã̱xgüx,
tãũxü̃táma muxü̃ i ngunexü̃ petanüwa changẽxma.
Rü pema rü tá chauxca̱x pedaugü,
notürü ngẽma chama íchaxũxü̃wa rü taxucürüwama ngẽ́ma pexĩ.
Rü nhaãtama ore nixĩ ga marü Judéugüarü ãẽ̱xgacügümaã nüxü̃ chixuxü̃,
rü nhu̱xma rü pemaã rü ta nüxü̃ chixuxü̃.
—Rü pemaã nüxü̃ chixu i wüxi i ngexwacaxü̃xü̃ i mu.
Rü ngẽma pexü̃ chamuxü̃ nixĩ i pemücügüxü̃ na pengechaü̃xü̃ i wüxichigü.
Rü ngẽma na chama pexü̃ changechaü̃xü̃rüü̃,
rü chanaxwa̱xe i wüxichigü i pema rü pemücügüxü̃ pengechaü̃gü.
—Rü ngẽxguma wüxichigü pemücügüxü̃ pengechaü̃gu,
rü guxü̃ma i duü̃xü̃gü tá nüxü̃ nicua̱xãchitanü na chorü ngúexü̃gü peixĩgüxü̃ —nhanagürü.
Rü Chimáũ ga Pedru rü Ngechuchuna naca,
rü nhanagürü:
—Pa Corix ¿ngextá tá cuxũ?
—nhanagürü.
Rü Ngechuchu nanangãxü̃,
rü nhanagürü:
—Ngẽ́ma íchaxũxü̃wa rü taxucürüwa chawe curüxũ i nhu̱xmax.
Notürü jixcaama rü ngẽmáãcü tá chawe curüxũ —nhanagürü.
Rü jexguma ga Pedru rü nhanagürü:
—Pa Corix,
¿tü̱xcüü̃ taxucürüwa cuwe charüxũ i nhu̱xmax?
Erü marü íchamemare na cuxca̱x na chajuxü̃ —nhanagürü.
Rü Ngechuchu nanangãxü̃,
rü nhanagürü:
—¿Aixcuma jiĩxü̃ i marü ícumemarexü̃ na chauxca̱x cujuxü̃?
Aixcuma cumaã nüxü̃ chixu rü tãũtátama jacaxgu ja ota,
rü tomaẽ̱pü̱xcüna tá nüxü̃ cuixu na tama choxü̃ cucuáxü̃ —nhanagürü ga Ngechuchu.